**Vi må værne om undervisningsfriheden**

**Undervisningsrummet er afgørende for, at vi som mennesker kan lære at leve sammen i fred og fordragelighed *på trods af* vores forskelligheder. Men hvis undervisere skal kunne løfte denne opgave, skal de beskyttes effektivt mod trusler og censur**

*Af Philip Larsen*, underviser, cand.scient.pol.

Den 16. oktober var det fire år siden, at en fransk skolelærer fik skåret halsen over på åben gade af en vanvittig religiøs fundamentalist, efter at nogle af hans egne elever havde udpeget ham over for gerningsmanden. Jeg kendte ikke denne skolelærer, men han brændte for det samme som mig: at undervise. Og han – Samuel Paty – blev myrdet for at passe sit job.

At undervise er ikke nogen let affære, slet ikke når det kommer til anliggender, hvor menneskers værdier og holdninger er forskellige. Folk kan blive sure og oprørte. Det kan være akavet. Og der kan være mennesker, som ønsker at lukke munden på underviseren og de andre deltagere. Men det må vi ikke give efter for – hverken som undervisere eller som samfund.

Mennesker ryger så ofte i totterne på hinanden, fordi de mener, at de andre er dumme. At de andre er afstumpede, perverse og galt afmarcherede, og at de af den grund skal tværes ud. Det har menneskeheden gjort gennem hele sin historie, og de mange krige og konflikter rundt omkring i verden vidner om, at der desværre stadig er godt gang i den gesjæft.

De store konflikter findes imidlertid ikke kun *derude*. De ligger også og gærer i vores egne små hverdagsbobler, klar til at blusse op og vokse sig større. Klimaforkæmperen finder charterturisten pervers. Kødspiseren finder vegetaren galt afmarcheret. Og den, der vil have åbne grænser, finder den, der vil have dem lukket, nok så afstumpet. Det gælder for ethvert politisk emne, at der altid vil være folk, der er rygende uenige med hinanden.

**Kunsten at tolerere**

Af den grund bliver undervisningsrummet så meget desto vigtigere for, at vi kan lære at leve sammen i fred og fordragelighed *på trods af* vores forskelligheder. For det er i undervisningslokalet, at vi sammen kan blive oplyste om, at der findes andre synspunkter end vores egne, og at andre mennesker har ret til at mene og sige noget andet end det, vi selv gør.

Dette er fundamentet for frihed i et demokratisk samfund. At vi alle har en *lige* ret til at mene og til at tænke, som vores samvittighed byder os. At ingen har ret til at kue andre alene på grund af deres holdninger.

Kunsten at tolerere dem, vi ikke bryder os om, er en, der skal *læres*. Vi fødes ikke med den, men må civiliseres og opdrages til den. Det er en etik, et sindelag, som må kultiveres gennem vores dannelsesinstitutioner. Her kan vi dvæle ved menneskers indbyrdes uenigheder, undersøge dem og i det mindste forsøge at forstå, hvad det er, der driver dem. Og her kan vi lære at samarbejde og skabe sammen med andre mennesker, vi vist er uenige med, men under alle omstændigheder deler tag med, sådan som tidligere rektor for Københavns Professionshøjskole, Stefan Hermann, har bemærket.

Lærer vi omvendt ikke at tåle hinandens forskelligheder, er den direkte konfrontation ikke langt væk, og så kan selv ikke den stærkeste nyde nogen større frihed – for i krig og konflikt må selv den stærke også konstant være på vagt.

**Undervisning som safe space**

Det er blevet populært at tale om, at et undervisningsrum skal være et ’safe space’, altså et trygt og sikkert sted. Den ambition kan jeg som underviser godt tilslutte mig, men jeg mener bestemt ikke, at det skal være et safe space i den forstand, som begrebet oftest anvendes på.

I gængs forstand refererer termen safe space til, at undervisningsrummet skal være det, man bedst kan beskrive som et sterilt sted. Et sted, hvor elever og studerende skal skærmes for de dele af virkeligheden, som nogle, der åbenbart ved bedre, ikke bryder sig om. Det kunne for eksempel være polemisk kunst, harske holdninger eller skarpt sprog, og følgelig gælder det, at profane tegninger, dunkel litteratur eller historiske skældsord ikke hører hjemme i sådan et undervisningslokale.

Begrebet *safe* *space* er opskyllet vraggods fra den amerikanske venstrefløj, men i praksis har venstrefløjen ikke patent på konceptet. Det dækker over noget, som vidt forskellige grupperinger ønsker at indføre, og som vi ser, at de rundt omkring i verden faktisk også har held til at realisere – nemlig at holde det, de ikke kan lide, væk fra undervisningsrummet:

De troende vil gerne slippe for hån og spot af deres guder og profeter, så derfor indgår profane portrætter af Jesus eller Muhammed ikke i undervisningen på mange religiøse skoler. Konservative er bekymrede for førægteskabelig sex, og de foragter sex mellem mennesker af samme køn, så derfor fjerner de frimodige bøger om seksualitet fra skolebibliotekets hylder. Og på samme måde ønsker venstrefløjsaktivister at rense historiens skindpels for sproglus ved at luge ivrigt ud i tidligere tiders ord og ytringer om eksempelvis race og køn.

Som underviser synes jeg, at det er synd, at betegnelsen safe space bliver forbundet med sådanne aspirationer. For de eneste, et sådant safe space gør sikre og trygge, er de herskende formyndere – hvad enten de er religiøse, højreorienterede eller venstreaktivistiske. Det er kun dem, der ikke tør lade andre mennesker lytte, læse og tænke selv, som kan føle sig sikre dér. Af den grund er det en bedragerisk term, som vi enten må forvise eller tage tilbage. *Reclaime*, som det hedder på nydansk.

**Elever skal udfordres og provokeres**

Når jeg mener, at undervisningsrummet i et frit samfund skal være et ’safe space’, så er det altså ikke, fordi jeg ønsker, at det skal være et skjold mod forkerte holdninger eller ubehagelig kunst. Hvad jeg ønsker at slå til lyd for, er, at det skal være et sikkert sted for både undervisere og elever til at kunne udforske og konfrontere det hæslige, det smukke og alt det midtimellem her i livet, uden at nogen skal frygte for sit liv eller for at blive udgrænset og dømt ude af de andre.

Undervisningsrummet skal være et trygt og sikkert sted at kunne udøve sin lærergerning i. Og undervisningsrummet skal være et sted, hvor man som elev og studerende kan vide sig sikker på, at man vil blive udfordret på sit verdenssyn og til tider også provokeret. I et sådant rum kan vi ikke blot lære at tåle hinandens forskelligheder og opøve samarbejdsevner. Vi kan også blomstre og udvikle os som mennesker – ved at hæve blikket fra egen navle og få rusket op i de fordomme, som vi hver især dukker op med.

For det er – og det kan aldrig være – underviserens rolle at stryge sine elever eller studerende med hårene. Det er ikke underviserens rolle at forsegle rummet mod virkelighedens grimhed og fore det med vat på indersiden, så intet stikker ud eller kradser. Det er underviserens opgave at oplyse, engagere og diskutere, og det indebærer, at det kan være nødvendigt at dvæle ved det hæslige.

Forudsætningen for, at det kan ske, er, at vi værner om undervisningsfriheden. Det gælder undervisere selv, som er nødt til at gøre brug af den og ikke finde belejlige undskyldninger for at krybe uden om det svære. Men også fagforeninger, ledelser og politikere må gøre alt, hvad der står i deres magt for at værne om underviseres undervisningsfrihed. Og dem kunne jeg godt tænke mig høre pippe væsentligt højere.

I værste fald risikerer den enkelte underviser at mutters alene med en kamp, der burde være fællesskabets. Lige så alene, som Samuel Paty gjorde, og det er intet menneske og intet frit samfund tjent med.